**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Պետական տուրքի մասին» Հայաստանի Հանրապետության 1997 թվա­կանի դեկտեմբերի 27-ի ՀՕ-186 օրենքի (այսուհետ՝ Օրենք) 7-րդ հոդվածի առաջին պար­բե­րու­թյունը լրացնել հետևյալ բովան­դակությամբ «ժդ)» ենթակետով.

«ժդ) մաքսային մարմինների կողմից օրենքով սահմանված դեպքում մաքսային գոր­ծառ­նու­­թյուն­ների իրա­կա­նաց­ման, մաք­սային ուղեկցման, ապրանքների ժամանակավոր պահ­պա­­նու­թյան, ինչպես նաև նախ­­նա­կան որոշումների տրամադրման համար:»:

**Հոդված 2.** Օրենքը լրացնել հետևյալ բովանդակությամբ 19.7-րդ հոդվածով.

«**Հոդված 19.7.** **Մաքսային մարմինների կողմից օրենքով սահմանված դեպքում մաքսային գործառնու­թյուն­ների իրա­կա­նաց­ման, մաք­սային ուղեկցման, ապրանքների ժամանակավոր պահ­պա­նու­թյան, ինչպես նաև նախ­­նա­կան որոշումների տրամադրման համար պետական տուրքի դրույքաչափերը**

1. Մաքսային մարմինների կողմից օրենքով սահմանված դեպքում մաքսային գոր­ծառ­նու­­­թյուն­ների իրա­կա­նաց­ման, մաք­սային ուղեկցման, ապրանքների ժամանակավոր պահ­պա­­նու­թյան, ինչպես նաև նախ­­նա­կան որոշումների տրամադրման համար «Մաքսային կար­­գա­վորման մասին» Հայաստանի Հանրապետության օրենքի 90-րդ հոդվածով նախա­տես­ված անձանցից պետական տուրքը գանձվում է հետևյալ դրույքաչափերով՝

|  |  |
| --- | --- |
| 1. Հայաստանի Հանրապետության սահմանով տեղափոխվող ապրանքների և տրանսպորտային միջոցների, ինչպես նաև բանկերի կողմից տեղափոխվող արժույթի և արտարժույթի մաքսային ձևակերպումների իրականացման (բացառությամբ ապրանքների զննման և հաշվառման) համար | բազային տուրքի 3.5-ապատիկի չափով |
| 1. Ապրանքների զննման և հաշվառման համար, բացառությամբ խողովա­կաշա­րերով և էլեկտրահաղորդման գծերով տեղափոխ­վող ապրանքների համար՝ |  |
| ա. միևնույն մաքսային հայտարա­րագրով հայտարարագրված մինչև մեկ տոննա քաշ ունեցող ապրանքների մաքսային հսկողության համար | բազային տուրքի չափով |
| բ. միևնույն մաքսային հայտարարագրով հայտարարագրված մեկ տոննայից ավելի քաշ ունեցող ապրանքների յուրաքանչյուր լրացուցիչ (կամ ոչ լրիվ) տոննայի մաքսային հսկողության համար | բազային տուրքի 0.3-ապատիկի չափով |
| 1. Խողովակաշարերով և էլեկտրահաղորդման գծերով մեկ ամսվա ընթացքում միևնույն պայմանագրի հիման վրա միևնույն ուղղությամբ տեղափոխվող ապրանքաքանակի մաքսային հսկողության համար | բազային տուրքի 500-ապատիկի չափով |
| 1. Հայաստանի Հանրապետության տարածքով ապրանքների մաքսային ուղեկցման՝ յուրաքանչյուր հարյուր կիլոմետրի համար | բազային տուրքի 10-ապատիկի չափով |
| 1. Մաքսային մարմինների կողմից ժամանակավոր պահպանության համար՝ |  |
| ա. օրական՝ մինչև մեկ տոննայի համար | բազային տուրքի չափով |
| բ. մեկ տոննայից ավելի յուրաքանչյուր լրացուցիչ (կամ ոչ լրիվ) տոննայի համար | բազային տուրքի 0.3-ապատիկի չափով |
| 1. Տրանսպորտային միջոցների մաքսային հսկողության համար՝ |  |
| ա. մինչև 10 նստատեղով մարդատար ավտոմեքենաներ | բազային տուրքի 2-ապատիկի չափով |
| բ. այլ տրանսպորտային միջոցներ | բազային տուրքի 5-ապատիկի չափով |
| 1. Մաքսային մարմնի կողմից Եվրասիական տնտեսական միության մաքսային օրենսգրքով և «Մաքսային կարգավորման մասին» Հայաստանի Հանրապետության օրենքով սահմանված կարգով ապրանքների դասակարգման, ներմուծվող ապրանքների մաքսային արժեքի որոշման մեթոդների և ապրանքների ծագման երկրի վերաբերյալ յուրաքանչյուր նախնական որոշման համար | բազային տուրքի 30-ապատիկի չափով |
| 1. Մաքսային մարմնի կողմից «Մաքսային կարգավորման մասին» Հայաստանի Հանրապետության օրենքով սահմանված կարգով չհավաքված կամ կազմատված, այդ թվում՝ չկոմպլեկտավորված կամ անավարտ վիճակում մի քանի խմբաքանակներով տեղափոխվող ապրանքների դասակարգման վերաբերյալ որոշման տրամադրման համար | բազային տուրքի 30-ապատիկի չափով |
| 1. Ֆիզիկական անձանց կողմից միջազգային փոստային առաքանիներով առաքվող` Համաշխարհային փոստային միության ակտերով նախատեսված փաստաթղթերով հայտարարագրվող առաքանիների և միջազգային սուրհանդակային առաքումներով առաքվող յուրաքանչյուր առաքանու հաշվառման համար | բազային տուրքի 0.5-ապատիկի չափով |

1. Մաքսային մարմինների սահմանած տեղերից և աշխատանքային ժամերից դուրս ապրանք­ների մաքսային ձևակերպումների կամ դրանց հետ կապված առանձին գործողու­թյուն­ների կատարման համար պետական տուրքը գանձվում է սույն հոդվածով սահմանված դրույ­քա­­չափերի կրկնապատիկի չափով:
2. Հատուկ պահպանման պայմաններ պահանջող ապրանքների ժամանակավոր պահ­պա­նության համար պետական տուրքը գանձվում է սույն հոդվածի 1-ին մասի 5-րդ կետով սահ­մանված դրույքաչափերի կրկնապատիկի չափով:»:

**Հոդված 3.** Օրենքը լրացնել հետևյալ բովանդակությամբ 28.2-րդ հոդվածով.

«**Հոդված 28.2** **Մաքսային մարմինների կողմից օրենքով սահմանված դեպքում մաքսային գործառնու­թյուն­ների իրա­կա­նաց­ման, մաք­սային ուղեկցման, ապրանքների ժամանակավոր պահ­պա­նու­թյան, ինչպես նաև նախ­­նա­կան որոշումների տրամադրման համար պետա­կան տուրքի գծով արտոնությունները**

1. Սույն օրենքի 19.7-րդ հոդվածով սահմանված պետական տուրքից ազատվում են՝
   1. Հայաստանի Հանրապետության տարածք մարդասիրական օգնության և բարեգոր­ծական ծրագրերի շրջանակներում ներմուծվող ապրանքները: Օրենսդրությամբ (այդ թվում` միջազգային պայմանագրերով) ուղղակիորեն նշված չլինելու դեպքում ծրագրի տարբերա­կումն ըստ բնույթի որակում է Վարչապետի ստեղծված՝ բարեգործական ծրագրերի համա­կարգ­ման խորհրդակցական հանձնաժողովը.
   2. միջազգային կանոնավոր փոխադրումներ իրականացնող տրանսպորտային միջոց­ները` այդ փոխադրումների իրականացման ժամանակ.
   3. անհատ ձեռնարկատեր չհանդիսացող ֆիզիկական անձանց կողմից մաքսատուրքի և հար­կերի վճարումից ազատմամբ Հայաստանի Հանրապետության պետական սահմանով տեղա­փոխվող ապրանքները.
   4. անհատ ձեռնարկատեր չհանդիսացող ֆիզիկական անձանց կողմից Հայաստանի Հան­րապետության սահմանով տեղափոխ­­վող` Միության անդամ պետություններում հաշ­վառ­ված թեթև մարդատար տրանսպոր­­տային միջոցները.
   5. ցուցադրման նպատակով «Ժամանակավոր արտահանում» կամ «Ժամանակավոր ներ­մուծում» մաքսային ընթացակարգերով ձևակերպված, ինչպես նաև դրանց ժամկետի ավարտից հետո համապատասխանաբար «Վերաներմուծում» և «Վերաարտահանում» մաք­սային ընթացակարգերով վերաձևակերպված՝ Հայաստանի Հանրապետությունում սահման­ված կարգով գրանցված կամ գրանցման ենթակա մշակութային արժեքները.
   6. իրավաբանական անձանց կողմից մեկ փոխադրողից մեկ ստացողին մեկ տրանսպորտային փաստաթղթով Հայաստանի Հանրապետության սահմանով տեղափոխ­վող՝ ընդհանուր մաքսային արժեքը 200 եվրոյին համարժեք գումարը չգերազանցող գումարի չափով ապրանքները:
2. Սույն հոդվածով սահմանված արտոնություններից բացի այլ արտոնություններ կարող են սահմանվել Հայաստանի Հանրապետության օրենքով:

**Հոդված 4.** Օրենքի 32-րդ հոդվածում 10-րդ պարբերությունից հետո լրացնել հետևյալ բովանդակությամբ նոր պարբերություն.

«Սույն օրենքի 19.7-րդ հոդվածով սահմանված պետական տուրքը վճարվում է՝

ա) մաքսային ընթացակարգերի շրջանակներում, բացառությամբ «Մաքսային տարան­ցում» մաքսային ընթացակարգի, ինչպես նաև ժամանակավոր պահպանության համար՝ մինչև ապրանքների բաց թողնման պահը.

բ) «Մաքսային տարանցում» մաքսային ընթացակարգի շրջանակներում՝ մինչև մաք­սային տարանցման ավարտը.

գ) մաքսային ուղեկցման համար՝ մինչև մաքսային ուղեկցումը փաստացի սկսելը.

դ) նախնական որոշումների համար՝ մինչև մաքսային մարմինների կողմից նախնական որոշումների տրամադրումը:»:

**Հոդված 5.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից: